El festival MésqueMurs torna a pintar Sagunt per tercer any consecutiu
25 d’abril 2018

![](/media/vjdmoqsv/40_c_mqm_01.jpg)  
  

El festival d'art urbà MésqueMurs, organitzat per la regidoria de Joventut de l'Ajuntament de Sagunt amb la col·laboració del col·lectiu local d'artistes urbans MDR, torna per tercer any consecutiu a pintar Sagunt. Esta edició ve carregada d'activitats i amb més varietat d'accions i d'iniciatives que mai, ja que no solament es dedicarà a la pintura de grafits, sinó que incorporarà actuacions musicals, xarrades o tallers.

  

En esta edició es pintaran huit murs entre Sagunt, el Port de Sagunt i Baladre entre el 2 de maig i el 13 de juny i ho faran grafiters de renom tant nacional com internacional, com les argentines Milú Correch o Hyuro. Les pintures més grans que s'executaran durant el festival es duran a terme en l'avinguda Camp de Morvedre, nº 113, del 3 al 7 de maig de la mà de l'artista Hyuro; en l'avinguda Mediterrani, nº 93, que pintarà Imon del 14 al 19 de maig; en el carrer Horts a l'altura del circ romà, a càrrec d'Emilio Cerezo del 28 de maig al 6 de juny, i finalment serà Milú qui s'encarregue de pintar en l'avinguda Juan d'Àustria, nº 34, un mural del 31 de maig al 13 de juny.

![](/media/orebz4dm/40_c_mqm_04.jpg)  
  

En el festival també col·laboraran les regidories de Cultura i de Mercats, així com la principal empresa de pintura en aerosol d'Espanya i una de les més importants d'Europa, Montana Colors, que donarà suport a l'esdeveniment des de les seues xarxes de difusió i oferirà diverses activitats d'animació en la zona durant el matí del dissabte 12 de maig en els jardins de l'Antic Sanatori, així com un taller infantil i un altre de juvenil a les 12 i a les 18 hores, respectivament. Eixe mateix matí també es realitzarà una exhibició en el Parc Joan Carles I (Triángulo Umbral) on els artistes locals Cesart, Lehs i Flexiboy pintaran dos autobusos urbans que ha oferit l'empresa AVSA, col·laboradora del festival.

  

L'associació Avocam també col·laborarà en el festival amb la realització d'una acció urbana amb teles i llanes sota el títol Més que llanes, el dissabte 19 de maig en el bulevard del carrer Churruca a partir de les 18 hores. D'altra banda, el col·lectiu cultural local Sagunt Reviu pintarà un mur en el barri de Ciutat Vella, concretament en el carrer Sant Anna, a ritme musical coincidint amb el festival Raconets, que comptarà amb la col·laboració de l'alumnat de batxillerat artístic de l'IES Clot del Moro, que executarà el mur. La facultat de Belles Arts també col·laborarà en el festival a través d'un conveni pel qual l'alumnat de l'assignatura universitària Pintura i Entorn participarà en un concurs el premi del qual serà pintar un mural en l'auditori del barri de Baladre.

![](/media/nvqn30wc/40_c_mqm_02.jpg)  

El regidor de Joventut, Guillermo Sampedro, ha destacat esta edició per ser “**la més completa de les celebrades fins al dia de hui i aprofitant la capitalitat cultural de Sagunt, comptarem amb artistes de talla internacional, més murs i molta més programació**”. Sampedro ha agraït les col·laboracions d'entitats “**que enriquixen molt el festival, com la iniciativa d’Avocam, o les col·laboracions amb el festival Raconets, amb l'IES Clot del Moro i, sobretot, amb la facultat de Belles Arts i l'IVAJ, així com la col·laboració d'empreses com ara Montana Colors, AVSA o les empreses locals Bricolatge1, Jofemesa o Samper**”. El regidor ha recordat que enguany s'incorporen huit murals “**per a fer els nostres carrers i places més atractives, amb una programació dirigida també a artistes locals, xiquets i adolescents, i intentant que este festival es convertisca en un referent de l'art urbà en l’àmbit valencià**”.

  

Alguns membres del col·lectiu artístic local MDR, que col·laboren amb l'organització el festival, com César Gómez Cerezuela, David Bahiló i Antonio Cubel, han manifestat que el MésqueMurs “**és una oportunitat perquè la gent jove puga donar a conéixer els seus treballs en l'exhibició, un trampolí per a artistes que estan començant i volen difondre la seua obr**a” A més, amb la part de macro murs “**el festival està donant vida a Sagunt en allò que a _street art_ es refereix, donant color als nostres carrers i afegint altres tons i colors al gris**”, han afegit.

  

Una altra intervenció que es durà a terme durant el festival serà la que s'execute en la façana del Mercat Municipal de Sagunt del 14 al 24 de maig. Esta pintura serà a càrrec de l'il·lustrador Elías Taño i comptarà amb l'ajuda de persones que participen en els diferents programes de Serveis Socials, com el SEAFI, Voramar o la Unitat de Conductes Additives UPPCA, així com del batxillerat artístic de l'IES Clot del Moro. Per altra banda, l'artista urbà Roice183 pintarà la paret interior de l'auditori del Triángulo Umbral del 8 al 13 de maig.

  

  

**Exposicions i actuacions musicals i de poesia completen el festival d'art urbà MésqueMurs**

  

![](/media/gs5m045f/40_c_mqm_03.jpg)

L'edició del festival MésqueMurs de 2018 compta amb més activitats relacionades amb l'art urbà. El divendres 4 de maig a les 19 hores s'inaugurarà l'exposició fotogràfica Black&White en el Casal Jove de les obres dels participants de l'exhibició de grafits que se celebrarà el dissabte 5 i el diumenge 6 de maig. Esta exhibició tindrà lloc en el carrer Serra Calderona, en la qual participaran Rage, Frikuno i Kapone com a convidats especials junt a una llista de 36 artistes seleccionats. El mateix divendres, després de la inauguració de l'exposició, se celebrarà una taula redona sobre el món del grafit a càrrec d'estos grafiters en el Casal Jove.

  

L'apartat musical del festival el protagonitza La Dinamo, un grup de funky que actua sobre bicicletes i tocant en directe i en moviment, el divendres 18 de maig a les 20 hores en el carrer Progrés i Albereda del Consell, i el grup de música infantil Trobadorets, que oferirà un concert familiar i un taller de grafit infantil en els jardins del Casino de la Gerència a les 12 hores el diumenge 20 de maig. Per a completar el festival, el grup Spoken&Draw, fusió de poesia i arts plàstiques, posarà en escena en directe una representació de les seues obres el dissabte 12 de maig a les 20 hores en el Casal Jove.

  

  

![](/media/csqee3p4/40_c_img_1097.jpg)![](/media/insob0pv/40_c_img_1103.jpg)  
![](/media/rs1n5ek2/40_c_img_1107.jpg)![](/media/cwvf55ny/40_c_img_1112.jpg)  
_Algunes de les obres que es pintaren en l'última edició del festival MésqueMurs_  

*   [](http://www.facebook.com/sharer.php?u=https://aytosagunto.es/va/actualitat/el-festival-mesquemurs-torna-a-pintar-sagunt-per-tercer-any-consecutiu/ "Facebook")
*   [](http://twitter.com/share?url=https://aytosagunto.es/va/actualitat/el-festival-mesquemurs-torna-a-pintar-sagunt-per-tercer-any-consecutiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-mesquemurs-torna-a-pintar-sagunt-per-tercer-any-consecutiu/ "Linked In")
*   [](mailto:?body=https://aytosagunto.es/va/actualitat/el-festival-mesquemurs-torna-a-pintar-sagunt-per-tercer-any-consecutiu/)